**Δελτίο Τύπου**

**Το Δίκτυο W4O Hellas ξεκινά πανελλαδική εκστρατεία ενημέρωσης και πρόληψης για το κάπνισμα και το άτμισμα**

Το **Δίκτυο W4O Hellas** ανακοινώνει την έναρξη μιας πανελλαδικής πρωτοβουλίας ενημέρωσης και πρόληψης για το κάπνισμα και το άτμισμα, με έμφαση στους εφήβους και τους νέους.

Στόχος της εκστρατείας είναι να ενδυναμώσει τη νέα γενιά, εμπνέοντάς την να πει το δικό της «όχι» στο κάπνισμα και το άτμισμα – όχι από φόβο, αλλά από προσωπική επιλογή. Θέλουμε να στηρίξουμε τους νέους να σταθούν με αυτοπεποίθηση απέναντι στις πιέσεις, διεκδικώντας την υγεία και την ελευθερία τους με ουσιαστικό και συνειδητό τρόπο.

Παράλληλα, η πρωτοβουλία απευθύνεται σε ανθρώπους κάθε ηλικίας, προτρέποντας στη διακοπή του καπνίσματος και του ατμίσματος. Γιατί η αλλαγή ξεκινά τώρα, από τη στιγμή που κάποιος μιλά. Και εμείς κάνουμε το πρώτο βήμα, με στόχο μια κοινωνία χωρίς καπνό και μια επόμενη γενιά απαλλαγμένη από τη νικοτίνη και τις βλαβερές ουσίες του ατμίσματος.

Στο πλαίσιο της εκστρατείας μας, παρουσιάζεται το βίντεο **«Το vape είναι λίγο σάντ. Εσύ όχι!»**, ένα δημιουργικό concept βασισμένο στο χιούμορ, την ειρωνεία και την ψεύτικη «διαφήμιση» ενός φανταστικού προϊόντος (*ΠΑΦΑΠΟΥΦΑ®*) με τρεις… απωθητικές γεύσεις. Μέσα από την εικαστική ταύτιση και τη σατιρική αποδόμηση, μεταφέρει το μήνυμα με τρόπο άμεσο, χωρίς διδακτισμό, μιλώντας στη γλώσσα της νέας γενιάς.

Την καμπάνια μας υποστηρίζει η προσφορά του σκηνοθέτη **Σωτήρη Τσαφούλια**, ο οποίος κατέχει ξεχωριστή θέση ανάμεσα στους υποστηρικτές του Δικτύου W4O Hellas και βρίσκεται στο πλευρό μας από την πρώτη στιγμή της διαδρομής μας. Το 2013, δώρισε στο Κοινωνικό μας Ταμείο τα έσοδα από την πρώτη του κινηματογραφική ταινία «*Κοινός Παρανομαστής*», στηρίζοντας έμπρακτα την πρόσβαση σε γονιδιακούς ελέγχους για κληρονομικό καρκίνο μαστού σε οικονομικά αδύναμες ασθενείς. Πρόσφατα, μας αφιέρωσε τη θεατρική του παράσταση «*Η Αξία της Ζωής*», προσφέροντας όλα τα έσοδα για τη συνέχιση του κοινωνικού έργου του Δικτύου. Η αφοσίωση και η γενναιοδωρία του αποτελούν καθοριστική στήριξη για την παρούσα εκστρατεία, η οποία δε θα ήταν εφικτή χωρίς τη συνεισφορά του. Τον ευχαριστούμε που παραμένει διαρκώς κοντά μας, μοιραζόμενος το όραμά μας και ενισχύοντας την προσπάθειά μας με έμπνευση και συνέπεια.

Το βίντεο είναι μια δημιουργία της εταιρείας ψηφιακής επικοινωνίας και παραγωγής περιεχομένου **Baas Digital** και μας παραχωρήθηκε με την ευγενική τους προσφορά. Τους ευχαριστούμε θερμά για τη συνεργασία και τη στήριξή τους.

**📍 Ακολουθήστε μας, κοινοποιήστε το βίντεό μας και γίνετε μέρος της προσπάθειάς μας, ώστε να φτάσει το μήνυμα σε κάθε γωνιά της Ελλάδας!**

**Βρείτε το βίντεο** [**εδώ**](https://mcusercontent.com/851dc9845b36aa16bb66c2123/files/81c74628-0e77-a0a6-7a92-ed4d0e959444/W4O_Vape_video.mp4)**, στο κανάλι μας στο** [**Youtube**](https://youtu.be/vyCqLRsASlE?feature=shared) **και σε όλα τα κοινωνικά μας δίκτυα.**

**Συντονιστική Επιτροπή W4O Hellas**

**Μάθετε περισσότερα για το Δίκτυο W4O Hellas και τις δράσεις του**

Οι **W4O Hellas** αποτελούν ένα δυναμικό δίκτυο που δραστηριοποιείται ενεργά στην προαγωγή της υγείας, της πρόληψης και της ενημέρωσης γύρω από θέματα ογκολογίας και δημόσιας υγείας.

Στο πλαίσιο του κοινωνικού τους έργου, έχουν προσφέρει δωρεάν πρόσβαση σε γονιδιακές εξετάσεις για κληρονομικό καρκίνο μαστού σε περισσότερες από 600 οικονομικά αδύναμες γυναίκες, οι οποίες δεν καλύπτονται από το εθνικό σύστημα συνταγογράφησης.

Παράλληλα, έχουν αναπτύξει σημαντικές συνεργασίες που ενώνουν την επιστήμη με την τέχνη και την κοινωνία, υλοποιώντας δράσεις ενημέρωσης, εκπαίδευσης και στήριξης για ασθενείς και το ευρύ κοινό. Μέσα από στοχευμένες εκστρατείες, επιδιώκουν να μειώσουν την επίπτωση του καρκίνου, να ενισχύσουν την πρόληψη και να συμβάλουν στη δημιουργία μιας υγιέστερης, πιο συνειδητοποιημένης και ενδυναμωμένης κοινωνίας για τις επόμενες γενιές.



e-mail: w4ohellas@gmail.com

[Website](https://w4ohellas.org/)  [Facebook](https://www.facebook.com/w4ohellas/)  [Instagram](https://www.instagram.com/w4ohellas/)  [Linkedin](https://www.linkedin.com/company/w4o-hellas)  [TikTok](https://www.tiktok.com/%40w4ohellas)   [YouTube](https://www.youtube.com/%40w4ohellas) [Pinterest](https://gr.pinterest.com/W4OHellas/)  [X](https://x.com/Women4Oncology)

|  |  |  |  |  |  |  |  |
| --- | --- | --- | --- | --- | --- | --- | --- |
|  |  |  |  |  |  |  |  |